Formaður Samfylkingarinnar hvatti félaga sína á flokksráðsfundi, sem nú stendur, til hörkuvinnu í vor og sumar svo hægt verði að tryggja Samfylkingunni forystu í næstu ríkisstjórn.
Kosningabaráttan er hafin hjá öllum flokkum og var greinileg í ávarpi Loga Einarssonar formanns Samfylkingarinnar í morgun. Flokksráðsfundurinn var opinn félögum í flokknum og stuðningsmönnum og var rafrænn eins og flest nú um stundir. Logi sagði að viðbrögð ríkisstjórnarinnar við kórónuveirufaraldrinum sýndu að ríkisstjórnin hefði ekki áttað sig á eðli kreppunnar.
Viðbrögð ríkisstjórnarinnar komu seint fram, aðgerðirnar voru tilviljanakenndar og margar komust illa til framkvæmda. Og einstaka aðgerðir unnu síðan beinlínis gegn öðrum.
Þar mætti nefna hlutabótaleiðina sem hafi verið geld með uppsagnaleiðinni. Hann segir að ríkisstjórnin hafi látið Seðlabankanum eftir að koma peningum í umferð, þeir hafi flætt um fasteigna- og verðbréfamarkaðinn sem hafi ýtt upp eignaverði, en ekki til þeirra sem mest hafi þurft á þeim að halda.
Það er ótrúlegt að hlusta á fjármálaráðherra horfa algjörlega fram hjá stærsta áhrifavaldi verðbólgunnar í dag, veikingu krónunnar, en með velþóknun á mörg hundruð milljarða af nýju fjármagni sem fer í örvun fjármálamarkaða, en ekki til hagvaxtarhvetjandi verkefna; innviða, ráðninga á fólki.
Logi sagði frá leiðum Samfylkingarinnar til þess að efnahagslífið geti rétt úr kútnum til lengri og skemmri tíma.
Hann segir stefnu Samfylkingarinnar í loftslagsmálum þá metnaðarfyllstu sem nokkur stjórnmálaflokkur hefur lagt fram. Aukinn metnaður í loftslagsmálum, segir hann, verði að komast á dagskrá nýrrar ríkisstjórnar og að stjórnvöld þurfi að taka frumkvæði og ryðja brautina.
Því er mikilvægt að Samfylkingin myndi næstu ríkisstjórn með flokkum sem eru tilbúnir í þá vegferð.
Formaður Samfylkingarinnar gagnrýnir ríkisstjórnina fyrir efnahagsleg viðbrögð við kórónuveirufaraldrinum. Á flokksráðsfundi fyrir hádegi sagðist hann vilja Samfylkinginu í forystu í næstu ríkisstjórn með flokkum sem hafa metnað til að berjast gegn loftslagsvánni. 